แก๊งอมเงินทอนวัด คุกอ่วม พนม ศรศิลป์ โทษจำ 17 ปี 4 เดือน ชดใช้ 21 ล.
พนม ศรศิลป์อดีต ผอ.พศ. พร้อมพวก อ่วมหนัก ศาลอาญาคดีทุจริตฯกลาง สั่งจำคุกคดีเงินทอนวัด สำนวน 4 คน คนละ 13 ปี 4 เดือน คืน 21 ล้าน ส่วนสำนวนที่ 5 อ่านวันเดียวกัน โดนไปอีก 3-4 ปี คืนเงิน 2 ล้านที่ศาลอาญาคดีทุจริตและประพฤติมิชอบกลาง ซอยสีคาม ถนนนครไชยศรี เมื่อเวลา 10.00 น. วันที่ 19 พ.ค. ศาลนัดฟังคำพิพากษาคดีทุจริตการจัดสรรเงินงบประมาณ สำนักงานพระพุทธศาสนาแห่งชาติ (พศ.) สำนวนที่ 4 คดีหมายเลขดำ อท.32/2562 ที่พนักงานอัยการสำนักงานคดีปราบปรามการทุจริต 4 เป็นโจทก์ยื่นฟ้อง นายพนม ศรศิลป์ อดีต ผอ.สำนักงานพระพุทธศาสนาแห่งชาติ (ผอ.พศ.) นายบุญเลิศ โสภา อดีต ผอ.กองพุทธศาสนศึกษา พศจ.ลำปาง นางพรเพ็ญ กิตติธรางกูร อดีตนักวิชาการศาสนาชำนาญการ กองพุทธศาสนศึกษา นายแก้ว ชิดตะขบ อดีตนักวิชาการศาสนาชำนาญการ กองพุทธศาสนศึกษา นายพัฒนา สุอำมาตย์มนตรี อดีตนักวิชาการศาสนาชำนาญการ กองส่งเสริมงานเผยแผ่พระพุทธศาสนา เป็นจำเลยที่ 1-5 ในความผิดฐานเป็นเจ้าพนักงานมีหน้าที่ซื้อ ทำ จัดการหรือรักษาทรัพย์ใด ร่วมกันเบียดบังทรัพย์นั้นเป็นของตนหรือเป็นของผู้อื่น โดยทุจริตหรือโดยทุจริตยอมให้ผู้อื่นเอาทรัพย์สินนั้นเสีย เป็นเจ้าพนักงานปฏิบัติหรือละเว้นการปฏิบัติหน้าที่โดยมิชอบเพื่อให้เกิดความเสียหายแก่ผู้หนึ่งผู้ใด หรือปฏิบัติหรือละเว้นการปฏิบัติหน้าที่โดยทุจริต เป็นเจ้าพนักงานมีหน้าที่ทำเอกสารฯ ทำการรับรองหลักฐานเป็นเท็จ เป็นผู้สนับสนุนเจ้าพนักงานกระทำความผิดดังกล่าวกรณีจำเลยร่วมกันเบียดบังเอาเงินงบประมาณของสำนักงาน พศ. ไปเป็นประโยชน์ของตน โดยใช้วัดเป็นเครื่องมือในการกระทำความผิดรับโอนเงินงบประมาณ โดยมีสำนักงาน พศ.เป็นผู้เสียหาย จำเลยทั้งห้าให้การปฏิเสธ พร้อมสืบพยานต่อสู้คดี ระหว่างพิจารณาคดีจำเลยทั้งห้าถูกคุมขังในเรือนจำศาลพิพากษาว่า ลงโทษจำเลยที่ 1-4 ฐานเป็นเจ้าพนักงานที่มีหน้าที่จัดการทรัพย์ได้เบียดบังทรัพย์นั้นไปโดยมิชอบฯ ซึ่งเป็นโทษบทหนักสุดรวม 2 กระทง โดยกระทงแรก จำคุกคนละ 14 ปี และกระทงที่ 2 อีกคนละ 6 ปี รวมจำคุกคนละ 20 ปี ทางนำสืบของจำเลยเป็นประโยชน์ต่อการพิจารณาคดีอยู่บ้างมีเหตุลดโทษให้ 1 ใน 3 คงจำคุกจำเลยที่ 1-4 ไว้คนละ 13 ปี 4 เดือน และให้ร่วมกันคืนหรือใช้เงินจำนวน 21007235 บาทแก่สำนักงาน พศ.ผู้เสียหายด้วย ส่วนเลยที่ 5 มีความผิดฐานเป็นผู้สนับสนุนเจ้าพนักงานที่มีหน้าที่จัดการทรัพย์ได้เบียดบังทรัพย์นั้นไปโดยมิชอบฯ ให้จำคุก 4 ปี และให้จำเลยที่ 5 ร่วมกับจำเลยที่ 1-4 ชดใช้เงิน 2007235 บาทคืนให้สำนักงาน พศ.ผู้เสียหายด้วยวันเดียวกันศาลอาญาคดีทุจริตฯ อ่านคำพิพากษา สำนวนที่ 5 ในคดีหมายเลขดำ อท.43/2562 ในคดีที่อัยการสูงสุดเป็นโจทก์ยื่นฟ้อง นายพนม ศรศิลป์ อดีต ผอ.พศ. นายชยพล พงษ์สีดา อดีตรอง ผอ.สำนักงานพระพุทธศาสนาแห่งชาติ (ผอ.พศ.) นายณรงค์ เดชชัยเนตร อดีต ผอ.กองส่งเสริมงานเผยแผ่พระพุทธศาสนา (พศ.) และนายพัฒนา สุอำมาตย์มนตรี อดีตนักวิชาการศาสนาชำนาญการ กองส่งเสริมงานเผยแผ่พระพุทธศาสนา เป็นจำเลยที่ 1-4 ในความผิดต่อตำแหน่งหน้าที่ราชการความผิดต่อพระราชบัญญัติประกอบรัฐธรรมนูญว่าด้วยการป้องกันและปราบปรามการทุจริตพิพากษาว่า จำเลยทั้ง 4 มีความผิดฐานเป็นเจ้าพนักงานเบียดบังทรัพย์ เป็นกฎหมายบทที่มีโทษหนักที่สุด จำคุกคนละ 6 ปี ทางนำสืบของจำเลยที่ 1 2 เเละ 4 เป็นประโยชน์แก่การพิจารณาคดีอยู่บ้างมีเหตุบรรเทาโทษลดโทษให้ 1 ใน 3 คงจำคุกจำเลยที่ 1 2 เเละ 4 คนละ 4 ปี จำเลยที่ 3 ให้การรับสารภาพเป็นประโยชน์แก่การพิจารณา มีเหตุบรรเทาโทษลดโทษให้กึ่งหนึ่ง คงจำคุก 3 ปี ให้จำเลยทั้ง 4 ร่วมกันคืนหรือใช้เงินจำนวน 2 ล้านบาทแก่ผู้เสียหาย.
พนม ศรศิลป์ อดีต ผอ.พศ.พร้อมพวก อ่วมหนัก ศาลอาญาคดีทุจริตฯกลาง สั่งจำคุกคดีเงินทอนวัด สำนวน 4คน คนละ 13 ปี 4 เดือน คืน 21 ล้าน ส่วนสำนวนที่ 5 อ่านวันเดียวกัน โดนไปอีก 3-4 ปี คืนเงิน 2 ล้าน
เงินทอนวัด,พนม ศรศิลป์,คดีเงินทอนวัด,ผอ.พศ.,ทุจริตเงินทอนวัด,จำคุก พนม ศรศิลป์,ศาลอาญาคดีทุจริตและประพฤติมิชอบกลาง,ข่าวทั่วไป